**O B R A Z L O Ž E N J E**

**Prijedloga odluke o dopunama Odluke komunalnom redu**

 **I. PRAVNI TEMELJ ZA DONOŠENJE ODLUKE**

 Pravni temelj za donošenje Odluke o dopunama Odluke o komunalnom redu je članak 104. stavak 1. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20) kojim je propisano da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuje uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta, način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama, uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila, održavanje čistoće i čuvanje površina javne namjene, uključujući uklanjanje snijega i leda s tih površina. Nadalje Odlukom se propisuju mjere za provođenje te odluke, kao što je određivanje uvjeta i načina davanja u zakup površina javne namjene, mjere za održavanje komunalnog reda koje poduzima komunalni redar, obveze pravnih i fizičkih osoba i prekršajne odredbe, te članak 41. stavak 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) koji propisuje da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o komunalnom redu propisuje se komunalni red i mjere za njegovo provođenje radi uređenja naselja, načina uređenja i korištenja površina javne namjene i zemljišta u vlasništvu Grada Zagreba, održavanja čistoće i čuvanja površina javne namjene na području Grada Zagreba te prekršajne odredbe.

Odlukom je također omogućena gradnja podzemnih spremnika za one korisnike komunalne usluge odlaganja komunalnog otpada koji nemaju mogućnost smještaja spremnika unutar katastarske čestice svoje nekretnine. Tako je propisno da se na području unutar granica mjesnih odbora „Stjepan Radić", „Petar Zrinski", „Andrija Medulić", „Mimara", Tuškanac, Gornji grad, Cvjetni trg, „Kralj Petar Svačić", Nova Ves, „August Cesarec", Zrinjevac, „August Šenoa", Medveščak, Ribnjak, „Hrvatski narodni vladari", „Knez Mislav", „Nadbiskup Antun Bauer" i „Petar Krešimir IV." te na području Britanskog trga miješani i reciklabilni komunalni otpad odlaže se u podzemne spremnike na površinama javne namjene. Kroz rješavanje pitanja smještaja spremnika za komunalni otpad pokazalo se da je potrebno prošiti zonu obuhvata za gradnju podzemnih spremnika te se ovim Prijedlogom odluke predlaže da se gradnja podzemnih spremnika omogući i na područjima granica mjesnih odbora „Kralj Zvonimir“, „Matko Laginja“ i „Pavao Šubić“ i na području uz Ilicu do okretišta Črnomerec.

Podzemni spremnici grade se prema Pravilniku o jednostavnim i drugim građevinama i radovima (Narodne novine 112/17, 34/18, 36/19, 98/19, 31/20, 74/22 i 155/23), a člankom 2. Pravilnika, propisuje se da se bez građevinske dozvole i glavnog projekta u skladu s odlukom prema propisima kojima se uređuje komunalno gospodarstvo na javnoj površini može graditi podzemni spremnik za smještaj tipskih kontejnera za komunalni otpad tlocrtne površine do 15 m2 i dubine do 3,5 m.. Do sada su 143 podzemna spremnika na 39 lokacija.

U skladu s odredbama Zakona o pravu na pristup informacijama (Narodne novine 25/13, 85/15 69/22) o Nacrtu prijedloga odluke o dopunama Odluke o komunalnom redu internetsko savjetovanje sa zainteresiranom javnošću provodi se u razdoblju od 26. rujna do 26. listopada 2024.

**III. SREDSTVA ZA PROVOĐENJE ODLUKE**

Za provođenje Nacrta prijedloga odluke o dopunama Odluke o komunalnom redu osigurana su sredstva u Proračunu Grada Zagreba za 2024. i projekcijama za 2025. i 2026. godinu.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** dopunjuje se članak 136. Odluke o komunalnom redu te se propisuje da se izgradnja podzemnih spremnika omogućava i na područjima unutar granica mjesnih odbora „Kralj Zvonimir“, „Matko Laginja“ i „Pavao Šubić“ te na području uz Ilicu do okretišta Črnomerec.

**Člankom 2.** propisuje se dan stupanja na snagu ove odluke sukladno članku 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da odluke i drugi opći akti stupaju na snagu najranije osmoga dana od dana objave u Službenom glasniku.